ՆԱԻՐԻ ՀԱՄԱՅՆՔԻ ՂԵԿԱՎԱՐ ՆՈՐԱՅՐ ՍԱՐԳՍՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԳԻՏԵԼԻՔԻ ԵՎ ԴՊՐՈՒԹՅԱՆ ՕՐՎԱ ԱՌԹԻՎ

Սիրելի՛ դպրոցականներ, ուսանողներ, հարգարժա՛ն ուսուցիչներ, կրթական ոլորտի պատասխանատուներ, շնորհավորում եմ ձեզ գիտելիքի և դպրության օրվա, 2025-2026 ուսումնական տարվա մեկնարկի առթիվ:

Գիտելիքը ցանկացած գործունեության, մասնագիտության հիմքն է, իսկ ժամանակակից աշխարհում հասարակության զարգացման ու բարեկեցության գրավականը։

Գիտելիքն է այն հզոր ուժը, որն օգնում է ճիշտ կառուցել ապագան, իսկ գիտելիքով հարուստ անհատներն առավել հզորացնում են մեր պետության հիմքերը։

Մեր օրերում գիտության աննախադեպ զարգացմամբ ավելի է կարևորվում կրթության դերը:

Ուսումնական նոր չափորոշիչների ներդրմամբ հնարավորություն է ստեղծվում կրթական գործն ավելի արդյունավետ կազմակերպել:

Նոր տեխնոլոգիաների ներդրմամբ ի հայտ են գալիս նոր մասնագիտություններ, որոնց ուսումնառության և բազմակողմանի տիրապետման համար պահանջվում է գործընթացին գիտելիքահեն մոտեցում:

Սիրելի՛ աշակերտներ, ուսանողներ,

Ձեզ համար սկվում է կյանքի նոր փուլ, թող այն լինի լիարժեք և հիմք հանդիսանա հետագա ձեռքբերումների համար: Նոր ուսումնական տարին թող հաջողություններով նշանավորվի բոլորիդ համար, իրականանան ձեր նվիրական երազանքները, կյանքում ձեր արժանի տեղը գտնելու գործում եղեք անսխալական, թող ձեզնից լավագույնների համար հասանելի լինեն հանրապետության և աշխարհի հեղինակավոր ուսումնական հաստատությունները:

Շնորհավորանքի ջերմ մաղթանքներ եմ հղում դպրոց նոր մուտք գործող առաջին դասարանցիներին և ուսումնական մյուս հաստատությունների առաջին կուրսեցիներին, ձեզ բարի երթ եմ մաղթում։

Սիրելի՛ մանկավարժներ,

Կիրթ հասարակություն դաստիարակելու պատասխանատու գործը, ինչ խոսք, դրված է նախ և առաջ կրթության բնագավառի աշխատողների վրա։ Քիչ չեն մանկավարժ-նվիրյալները, ովքեր իրենց մասնագիտական պատրաստվածությամբ, գիտելիքների ընդհանուր մակարդակով համապատասխանում են արդի պահանջներին և դրսևորում են սկզբունքային, իրենց գործի գիտակի, մանկավարժի աշխատանքին պատասխանատվությամբ վերաբերվողի պատշաճ վարքագիծ:

Հուսով եմ, որ փորձի փոխանակման, մանկավարժական նոր մեթոդների կիրառման շնորհիվ դպրոցների ուսուցչական կազմը կհամալրվի երիտասարդ, բանիմաց մանկավարժներով:

Մաղթում եմ ձեզ ուսյալ սերունդ դաստիարակելու մեծ ներուժ, ստեղծագործական մոտեցում ձեր շնորհակալ աշխատանքին, քաջառողջություն և անսպառ եռանդ:

Եվս մեկ անգամ շնորհավորելով գիտելիքի և դպրության օրը՝ մաղթում եմ, որ ուսումնառության ողջ ընթացքը յուրաքանչյուր սովորողի համար լինի աշխարհաճանաչման, ինքնադրսևորման և հարուստ գիտելիքների ձեռքբերման ժամանակաշրջան: